Sekretè Deta ameriken an, Mike Pompeo, bay Kanada asirans ke Lèzetazini ap travay pou l fè Lachn libere 2 sitwayen kanadyen ki nan prizon nan peyi azyatik la depi ane pase a sou akizasyon deske yo t ap mennen aktivite espyonaj ; men desizyon Peken an ta gen rapò pito avèk akizasyon Washington lanse pou l di direktè jeneral yon gwo konpayi teknoloji chinwa mele nan aktivite ki menase sekirite nasyonal Lèzetazini.
Pandan chèf diplomasi Lèzetazini an t ap fè yon vizit nan Ottawa, kapital Kanada, li fè Premye Minis Justin Trudeau konnen Lèzetazini fikse tout atansyon li sou efò pou l jwenn liberasyon 2 sitwayen kanadyen yo. Non 2 kanadyen sa yo se Michael Kovrig avèk Michael Apavor. Misye Pompeo di :
« Ekip nou an ap konsantre efò li sou asistans ki nesesè pou nou ede 2 kanadyen sa yo jwenn libète yo. Lachin fèt pou l respekte angajman li te pran anvè lemond; e, daprè nou, se sa l pral fè. Dayè se san pran souf n ap travay sou dosye a. Se pa jist pou Peken kenbe 2 kanadyen sa yo nan prizon. »
Dosye Huawai la lage gwo divizyon ant gouvènman ameriken an ak otorite yo nan Lachin. (Foto: Prezidan Donald Trump (agoch), epi Prezidan chinwa a Xi Jinping
Vrèmanvre, Lachin ap eseye fè presyon sou Kanada pou l libere yon sitwayèn chinwaz ki rele Meng Wanzhou, PDG (prezidant-direktris-jeneral) Huawai, yon gwo konpayi telekominikasyon ki gen katye-jeneral li nan Lachin. Peken ta remen fè sa nan kad yon boukantaj prizonye kote li menm, li ta libere Michael Kovrig, yon anyen diplomat, avèk Michael Apavor, yon antreprenè. Otorite yo nan Peken te poze arestasyon 2 mesye sa yo nan mwa desanm 2018 la yon ti tan apre gouvènman kanadyen an te fè arete Madam Meng. Lapolis kanadyèn te mete men sou li nan vil Vancouver sou demand otorite ameriken yo ki ta renmen jwenn ekstradisyon li pou jije l zou akizasyon deske li ta komèt fwod ki gen rapò ak yon biznis k ap fonksyone Ozetazini.
Misye Pompoe rejte pawòl ki di kòmkwa ta genyen yon konparezon ant 2 tip arestasyon yo. Daprè Sekretè Deta a, « 2 kanadyen yo te viktim nan Lachin yon arestasyon gwo ponyèt ki pa sanble ditou ak arestasyon Madam Meng la o Kanada a; paske aksyon chinwa yo te poze kont 2 sitwayen kanadyen yo se yon vyolasyon tout prensip sou dwamoun e se an menm tan yon vyolasyon eta de dwa. »
Relasyon ant Lachin ak Kanada desann rive nan yon nivo ki ba anpil depi arestasyon Madam Meng nan, ki se pitit-fi Ren Zhengfei, fondatè konpayi teknoloji Huawai.